b"\n_START_ARTICLE_\nCamamilla\n_START_SECTION_\nMorfologia\n_START_PARAGRAPH_\n\xc3\x89s una planta herb\xc3\xa0cia anual que fa de vint a quaranta\xc2\xa0cent\xc3\xadmetres d'al\xc3\xa7ada. L'arrel \xc3\xa9s axonomorfa, t\xc3\xa9 una tija cil\xc3\xadndrica, erecta i ramificada amb una forta olor arom\xc3\xa0tica. Les fulles s\xc3\xa8ssils es troben alternades, s\xc3\xb3n d'un color verd intens, poden ser pinnades, bipinnades i tripinnades, amb l'\xc3\xa0pex estret i espin\xc3\xb3s. Els fol\xc3\xadols s\xc3\xb3n lineals i petits._NEWLINE_\xc3\x89s un planta hermafrodita. Les nombroses branques secund\xc3\xa0ries acaben en un cap\xc3\xadtol floral, els cap\xc3\xadtols s'uneixen a la tija per un llarg peduncle. Presenten una mida d'un cent\xc3\xadmetre a un i mig de di\xc3\xa0metre. Posseeixen un receptacle c\xc3\xb2nic, buit i manca d'esquames, que permet diferenciar-la de la camamilla vulgar. Presenta un involucre format per d'una a tres fileres de br\xc3\xa0ctees ovalanceolades. Les flors del disc s\xc3\xb3n molt nombroses, tubulars, petites (dos mil\xc2\xb7l\xc3\xadmetres i mig de longitud), de color groc i amb cinc dents petites. Presenten al seu interior cinc estams soldats per les anteres, que envolten el gineceu marr\xc3\xb3 fosc. Les flors del radi, de 12 a 20, s\xc3\xb3n ligulades, blanques, femenines i amb tres dents. Tenen unes mides de deu mil\xc2\xb7l\xc3\xadmetres de longitud i dos de gruix._NEWLINE_Al microscopi es poden observar llargs p\xc3\xa8ls tectors en la superf\xc3\xadcie de les br\xc3\xa0ctees i p\xc3\xa8ls glandulars en la base dels p\xc3\xa8tals, sobretot a les flors tubulars._NEWLINE_Els fruits s\xc3\xb3n petits aquenis, llisos en la cara externa i amb cinc costelles en la cara interna. Presenta una olor arom\xc3\xa0tica i un sabor amarg._NEWLINE_Els cap\xc3\xadtols florals i la seva ess\xc3\xa8ncia s'utilitzen per les seves virtuts medicinals.\n_START_SECTION_\nEcologia\n_START_PARAGRAPH_\nProspera b\xc3\xa9 en climes temperats, relativament humits. Creix amb facilitat en s\xc3\xb2ls ben drenats i amb suficient sol. Resisteix a les gla\xc3\xa7ades, l'escassesa de nutrients i a l'acidesa del s\xc3\xb2l.\n_START_SECTION_\nToxicitat\n_START_PARAGRAPH_\nNo s'han descrit reaccions adverses a les dosis terap\xc3\xa8utiques recomanades. A altes dosis, en tractaments cr\xc3\xb2nics especialment sensibles es poden produir: alteracions digestives en rares ocasions (estomatitis, trastorns del gust...); oculars (conjuntivitis al\xc2\xb7l\xc3\xa8rgiques); i al\xc2\xb7l\xc3\xa8rgies dermatol\xc3\xb2giques."